So‘rovnoma: Bayden Tramp uchun muhim bo‘lgan uchta shtatda yetakchilik qilmoqda

Gap Arizona, Florida va Michigan shtatlari haqida ketmoqda. 2016 yilda Trampning g‘alaba qozinishida uning aynan ana shu shtatlarda ustunlik qilgani muhim rol o‘ynagandi.
Ta'kidlanishicha, prezident saylovi o‘tkaziladigan sanaga 100 kun qolganda yuqorida nomlari keltirilgan shtatlardagi saylovchilar Jo Bayden nomzodini ko‘proq qo‘llashmoqda.
So‘rovnomada ma'lum bo‘lishicha, Arizona shtatida aholining 49 foizi Jo Baydenni qo‘llashga tayyor, 45 foiz aholi esa Trampni qo‘llashini bildirgan. Florida shtatida esa so‘ralganlarning 51 foizi Baydenni qo‘llashini ma'lum qilgan bo‘lsa, 46 foizi Trampni qo‘llamoqchi. Michigan shtatida ko‘rsatkichlar Tramp uchun juda yoqimsiz bo‘lmoqda. Bu shtatda so‘rovnomada qatnashganlarning 52 foizi demokratlar nomzodi Baydenni, 40 foizi respublikachilar vakili bo‘lgan amaldagi prezident Trampni qo‘llashini bildirgan.
16 iyul kuni AQShdagi siyosiy tahlillar o‘tkazuvchi ancha obro‘li Real Clear Politics portali e'lon qilgan ma'lumotlarga ko‘ra, saylovchilar o‘rtasida mashhurlik va ommaboplik bo‘yicha Jo Bayden Trampni o‘rtacha 8,6 foizga ortda qoldirmoqda.
Bugun Qo‘shma shtatlarda yana ko‘pchilik mutaxassislar va tahlilchilar saylovoldi targ‘ibotlarida Jo Bayden ustunlik qilayotganini, ammo xulosa chiqarishga shoshilmaslik kerakligini aytishadi. Ular 2016 yilda o‘tkazilgan saylovlarda prezidentlikka nomzod Hillari Klinton saylovoldi so‘rovnomalarida Donald Trampdan sezilarli oldinda bo‘lganini, ammo yakunda kichik bir xato tufayli Tramp g‘alaba qozonganini eslatishadi.
Ma'lumot uchun, AQShda prezident saylovi 2020 yil 3 noyabrga belgilangan.